Hey, sali zäme! Ha unsere Bummel supertoll gfunde. Wow, Komplimänt Ruth, für die tolli Organisation. Jetzt wött is aber nid underlo, au no mi Sänf zum Thema "Basler oder Lozärner Guggemusig" drzue z gä. Wie sicher es paar vo Euch wüsse, schlön in minere Brust 2 Härz in Sache Fasnacht. Ha jo e grosse Teil vo minere Kindheit und Jugend in dr Innerschwiz vrbrocht und bi dur mi Vater eso mit der Lozärner/Innerschwizer Fasnacht in Kontakt cho. Langi Zit hani au  nüt anders kennt, ha dänkt, dass es do in Basel sowieso nur Drummle und Pfiffe giht. Wos mi denn vor e paar Jöhrli do in d Nordwestschwiz vrschlage het, hani uff eimol gmerkt, dass es jo do au Guggemusige git (peinlich, peinlich). Und Gueti no drzue. Vom Stil här hets do unde zwar ganz anders tönt, aber s het mer eigentlich guet gfalle. Mit dr Zyt bini au do in Basel e richtig agfrässeni Fasnächtlere worde. Und vor 4 Joor hani mi sogar entschlosse, aktiv inere Guggemusig mitzwirke. So bini bi de Rhy-Pirate  glandet, was i bis hüt nid bereue. Fasnachtsmässig schlön immer no zwei Härz in minere Brust. Ha au das Joor wieder mehrere Dääg in Lozärn vrbrocht. Und jedes Joor wird immer wieder gfrogt: "Weli Fasnacht findsch jetzt schöner?" Do druff gits für MI nume ei Antwort: "Es isch jedi Fasnacht für sich superschön und einzigartig. ME DARF SE NUME NIT VRGLICHE!!" I dänk, dass isch dr Punkt. S "nid vrgliche". Eifach mol als chline Dänkastoss. Und "obwohl" ichs z Lozärn toll gfunde ha, gilt für mi: Sobald i mit de  Pirate underwägs bi, gits für mi nume no ei Fasnacht. Und die heisst Basel (und Umgäbig). Und i bi stolz druf, e Rhy-Pirate dörfe zsi!